DA Den Europæiske Unions Tidende CE 84/726

(2004/C 84 E/0817)

SKRIFTLIG FORESPØRGSEL E-1525/03

af Erik Meijer (GUE/NGL) til Kommissionen

(6. maj 2003)

Om: Privatisering af kunstskatte som følge af omfattende tyverier fra museer og utilstrækkelig kontrol med den internationale handel med kunst

1. I de senere år har der kunnet registreres stadig flere omfattende tyverier af kunstgenstande, der er udstillet og oplagret i museer, som f.eks. malerier af berømte malere i Nederlandene og flere tusind år gamle genstande hidrørende fra arkæologiske fund i Irak. Har Kommissionen kendskab hertil?

2. Er registreringen af stjålet kunst, der forhindrer, at sådanne genstande kan forhandles frit inden for og mellem EU's medlemsstater, begrænset til en selektiv administration varetaget af de berørte parter under navnet »Artloss«, hvilket betyder, at det i praksis for en stor del er uklart, hvilke omsatte kunstgenstande der stammer fra tyverier, eller findes der et effektivt centralt registreringssystem inden for Europol eller Interpol, som kan hindre denne handel?

3. Indtager EU-medlemsstaten Nederlandene i øjeblikket en særstilling inden for handelen med stjålet kunst, hvorved rollen som internationalt center for handel med kunst i praksis støttes gennem anvendelse af en meget lille politikapacitet, som kun registrerer, men ikke efterforsker, gennem manglende efterlevelse af internationale aftaler og gennem reglen om, at købere af stjålet kunst efter 21 år bliver retmæssige ejere af de pågældende genstande?

4. Deler Kommissionen frygten for, at den illegale privatisering af kunst, som med EU-støtte er samlet til offentligheden i et Europa med åbne grænser, ikke kan bringes til ophør uden kraftige modforholdsregler inden for kontrol, efterforskning og straf?

5. Er Kommissionen af den opfattelse, at supplerende foranstaltninger er nødvendige for at hindre handelen med stjålet kunst eller i hvert fald begrænse denne så meget som muligt? Hvilke initiativer på dette område kan der i den kommende tid forventes fra Kommissionens side?

Kilde: TV Nederland 3, programmet »Zembla«, 17.4.2002.

Svar afgivet på Kommissionens vegne af António Vitorino

(18. juli 2003)

Kommissionen er dybt foruroliget over omfanget af tyverier af og ulovlig handel med kunstgenstande. Den beklager i særdeleshed den senere tids udplyndring af Iraks kulturarv. Man overvejer at træffe særlige foranstaltninger for kulturgenstande med oprindelse i Irak som led i implementeringen af Sikkerhedsrådets resolution 1483.

Muligheden for på europæisk plan at oprette en database eller et netværk af databaser over stjålne kulturgoder undersøges for tiden i en arbejdsgruppe nedsat af Europol. Muligheden for at lade kunstgenstande være omfattet af det fremtidige SIS II (anden generation Schengen-Informationssystem) bør også tages op til grundig overvejelse. Nærmere oplysninger om Interpols database kan findes på Interpols websted: www.interpol.com.

Kommissionen er ikke på nuværende tidspunkt i stand til at kommentere praksis og lovgivning i forbindelse med politiets arbejde i Nederlandene.

Kommissionen erkender, at der er behov for foranstaltninger til beskyttelse af kulturgoder. Forordning (EØF) nr. 3911/92 (1) om udførsel af kulturgoder, opstiller krav om eksportlicens ved eksport af kulturgoder til lande uden for EU's toldområde. Derudover indeholder direktiv 93/7/EØF (2) om tilbagelevering af kulturgoder, som ulovligt er fjernet fra en medlemsstats område, bestemmelser om samarbejdsmekanismer mellem medlemsstaterne og procedurer for tilbagelevering af nationale skatte, som ulovligt er fjernet fra en medlemsstat.

Kommissionen har for nylig skærpet sin indsats for at forbedre foranstaltningerne til bekæmpelse af ulovlig handel med kulturgoder. Kommissionen afholdt som led i det europæiske forum for forebyggelse af organiseret kriminalitet og økonomisk kriminalitet den anden workshop om forebyggelse af ulovlig handel med kulturgoder i Bruxelles den 9. december 2002. Der var over 100 deltagere, som repræsenterede et bredt interessespekter: ejere, institutioner (ministerier, internationale organisationer, Kommissionen, Unesco, Unidroit, Europol, Interpol osv.), politi- og toldmyndigheder, forsikringsselskaber, samlere, kunsthandlere og deres sammenslutninger, mellemhandlere og private organisationer. Denne workshop anbefalede bl.a. nedsættelsen af ovennævnte arbejdsgruppe under Europol og oprettelsen af en europæisk database eller et netværk af eksisterende databaser over stjålne kulturgoder. En tredje workshop er planlagt senere i år.

Det Rådgivende Udvalg for Kulturgoder, der er oprettet inden for rammerne af forordning (EØF) nr. 3911/92, har for nylig offentliggjort retningslinjer for det administrative samarbejde mellem de kompetente myndigheder til fremme af beskyttelsen af kulturgoder i EU. Også Kommissionen er i færd med at behandle et projekt til udvikling af et websted, der kan bidrage til hurtig udveksling af oplysninger om kulturgoders bevægelse. Derudover offentliggjorde Kommissionen den 4. juni 2003 et udbud om en undersøgelse af sporbarhed for kulturgoder.

(1) EFT L 395 af 31.12.1992. Ændret ved forordning nr. 2469/96, EFT L 335 af 24.12.1996, s. 9, og forordning nr. 974/2001, EFT L 137 af 19.5.2001.

(2) EFT L 74 af 27.3.1993. Ændret ved Europa-Parlamentets og Rådets direktiv 96/100/EF, EFT L 60 af 1.3.1997, og Europa-Parlamentets og Rådets direktiv 2001/38/EF, EFT L 187 af 10.7.2001.